Honderde besware oor Grahamstad se nuwe naamNathi Mthethwa. Foto: GCIS/Flickr/GovernmentZA Nathi Mthethwa, minister van kuns en kultuur, het meer as 300 briewe van teenkanting ontvang oor die naamsverandering van Grahamstad in die Oos-Kaap. Mthethwa het einde Junie aangekondig dat Grahamstad voortaan as Makhanda bekend sal staan en dat die nuwe naam amptelik in die Staatskoerant gepubliseer is nadat hy ŉ aanbeveling van die Suid-Afrikaanse Geografiese Naamraad (SAGNC) ontvang het. Volgens Mthethwa het hy intussen 332 briewe ontvang van persone wat teen die naamsverandering gekant is. Hy het gesê meeste van die besware is ŉ “gebrek aan konsultasie”, “koste-implikasies” en “historiese sentimente”. Mthethwa het gesê wetgewing maak voorsiening daarvoor dat enige persoon of organisasie binne ŉ maand ná die minister ŉ geografiese naam goedgekeur het, beswaar mag aanteken. Die minister kan dan die klagtes na die SAGNC verwys vir advies of hy moet voortgaan met die naamsverandering. “Dit is verblydend om te weet dat Suid-Afrikaners verstaan dat ons demokrasie deelname aanmoedig en dat hulle hul besware kan opper en hul stemme kan laat hoor. Hulle het nou met die briewe hul stemme laat hoor en al 332 briewe sal gelees, erken en op gereageer word. “Daarna sal ek elke beswaar na die SAGNC verwys vir advies in ooreenstemming met wetgewing om ‘n ingeligte besluit te neem en om hierdie saak te finaliseer.” Makhanda was ŉ Xhosa-kryger, filosoof, profeet en militêre man wat teen kolonialisme geveg het, insluitend tydens die stryd teen die Britse garnisoen by Grahamstad in 1819. Hy het ook as Nxele bekendgestaan. Grahamstad is oorspronklik vernoem na die Britse weermagbeampte, kol. John Graham, wat die troepe gelei het wat gestuur is om ongeveer 20 000 Xhosa-stamlede uit die gebied te dryf. Ander name wat ook oorweeg is, is Rhini, Makana en Nxele, maar daar is uiteindelik op Makhanda besluit.